محمد ثناء الہدی قاسمی

محمد ثناء الہدی قاسمی (پیدائش: 1958ء) ایک ہندوستانی دیوبندی عالم دین، فقیہ، قلم کار، محقق، مدرس، ناقد، خطیب، آل انڈیا مسلم پرسنل لا بورڈ کے رکن تاسیسی، آل انڈیا ملی کونسل نئی دہلی کے رکن، ہفت روزہ نقیب امارت شرعیہ کے مدیر اعلی، اور وفاق المدارس الاسلامیہ بہار کے ناظم ہیں۔

ولادت 
ان کی ولادت 17 نومبر 1958ء ( بہ مطابق 5 جمادی الاولی 1378ھ) بہ روز پیر حسن پور گنگھٹی ضلع ویشالی میں محمد نور الہدیٰ کے یہاں ہوئی۔

آغاز تعلیم
ان کی پھوپھو راشدہ خاتون نے بعمر پانچ سال رسم بسم اللّٰہ ادا کرائی، ناظرہ قرآن، اردو کی ابتدائی تعلیم، انگریزی کی پہلی کنگ ریڈر، پہاڑہ اور جوڑ گھٹاؤ سب کی تعلیم پھوپھو کے پاس ہی ہوئی، بچپن ان ہی کے زیر تربیت گزرا، گھر کا ماحول علمی تھا، اسی لئے ابتداء ہی سے دین و ادب کا چسکا لگ گیا۔

اسکول میں 
گھریلو تعلیم کے بعد 1966ء میں بکساما مڈل اسکول میں درجہ سوم میں داخلہ کرایا گیا، یہاں انھوں نے پانچویں درجے تک تعلیم پائی، اسکول کے اساتذہ میں جگ لال جی، اور ماسٹر ہارون  قابل ذکر ہیں۔

مدرسہ میں
1970ء میں مدرسہ احمدیہ ابابکر پور ویشالی میں درجۂ حفظ میں داخل ہوئے، قاری عتیق الرحمان کے پاس حفظ شروع کیا، ایک سال بعد مدرسہ احمدیہ چھوڑ کر گاؤں کے مکتب مدرسہ ملیہ میں پڑھنا شروع کیا، 1972ء میں دار العلوم مئو میں داخلہ کرایا گیا، اسی سال حفظ کی تکمیل ہوئی، فارسی اور عربی اول و دوم کی کتابیں دار العلوم مئو میں ہی پڑھیں، پھر عربی سوم میں مفتاح العلوم مئو میں داخلہ لیا۔ اس وقت وہاں شیخ القراء قاری ریاست علی، مولانا عبد اللطیف نعمانی، اور ابو المآثر حبیب الرحمن اعظمی جیسے اکابر علماء موجود تھے۔ اگلے سال دوبارہ دار العلوم مئو میں داخلہ لیا، اور عربی چہارم پڑھا۔

دار العلوم دیوبند میں
1978ء میں دار العلوم دیوبند کے لئے رخت سفر باندھا،  پنجم عربی میں داخلہ لیا، دار العلوم دیوبند میں ان کی شخصیت و صلاحیت کو چار چاند لگ گئے، دیوبند کی علمی و ادبی فضا سے خوب استفادہ کیا، تحریر و تقریر میں جلا پیدا ہوئی، جمیعت الطلباء کے سکریٹری بنے، سجاد لائبریری کے لئے زمین خریدنے میں انہوں نے اہم رول ادا کیا، انقلاب کے زمانے میں یہ وہاں کے طالب علم تھے، انہوں نے ان احوال کو ذاتی ڈائری میں لکھا، جو ترجمان دیوبند کے خاص نمبر"وحید الزماں کیرانوی" کی زینت بنی، 1982ء میں دار العلوم دیوبند سے فراغت ہوئی، 1983ء میں دارالعلوم ہی سے افتاء کیا، محمود حسن گنگوہی،  نظام الدین اعظمی، اور ظفیر الدین مفتاحی، کی زیر نگرانی فقہ و فتاویٰ میں دسترس حاصل کی۔

اساتذہ
ان کے اساتذۂ دار العلوم میں قاری محمد طیب قاسمی، وحید الزماں کیرانوی، نعیم احمد دیوبندی، انظر شاہ کشمیری، مولانا سالم قاسمی، سعید احمد پالنپوری، 

عبد الخالق مدراسی، حسن باندوی،  بدر الحسن قاسمی، خالد بلیاوی و دیگر شامل ہیں۔

درس و تدریس
فراغت کے بعد 1983ء میں دار العلوم بربٹہ سمستی پور میں  درس و تدریس کی خدمت سپرد ہوئی، ایک سال بعد یکم مئی 1984ء میں  مدرسہ احمدیہ ابا بکر پور ویشالی میں سرکاری ملازم ہوگئے، اسی مدرسے میں 2003ء تک تدریسی خدمات انجام دیتے رہے۔

امارت شرعیہ
2003ء میں امیر شریعت سادس سید نظام الدین قاسمی کی ایماء پر امارت شرعیہ نائب ناظم کی حیثیت سے تشریف لائے،اور تا حال امارت شرعیہ کے نائب ناظم، وفاق المدارس الاسلامیہ کے ناظم اور ہفت روزہ نقیب کے مدیر کی حیثیت سےخدمات انجام دے رہے ہیں۔

قلمی خدمات
ان کی قلمی و ادبی خدمات کا دائرہ انتہائی وسیع ہے، چنانچہ بہار کے نامور ادیبوں نے ان پر خامہ فرسائی کی ہے، ادبی و قلمی خدمات کے اعتراف میں ان پر انجمن ترقی اردو ویشالی نے سیمینار بھی کرایا تھا۔
دار العلوم دیوبند کے دور طالب علمی میں ہی جداری پرچوں سے کتابی تصنیف تک کا سفر طے کیا، عربی ششم میں ان کی سب سے پہلی کتاب "فضلاء دار العلوم دیوبند اور ان کی قرآنی خدمات" منظر عام پر آگئی تھی، جس میں پیش لفظ  ریاست علی ظفر بجنوری، اور مقدمہ انظر شاہ کشمیری نے لکھا ہے۔
اس کے بعد پے بہ پے ساڑھے چار درجن سے زائد کتابیں مختلف موضوعات پر منظر عام پر آچکیں ہیں، جن میں سے چند اہم تصانیف درج ذیل ہیں۔
 تفہیم السنن شرحِ آثار السنن جلد اول (1996ء)
 تفہیم السنن شرح آثار السنن جلد دوم (1998ء)
نئے مسائل کے شرعی احکام جلد اول(2014ء)
نئے مسائل کے شرعی احکام جلد دوم (2018ء)
مدارس اسلامیہ میں منصب تدریس (2014)
عصر حاضر میں مسلمانوں کا نظام تعلیم- تجزیہ مسائل و حل۔ ( 1992ء)
نامے مرے نام ( مجموعۂ خطوط) [2016ء]
تذکرہ مسلم مشاہیر ویشالی (2001ء)
فضلائے دارالعلوم اور ان کی قرآنی خدمات ( 1980)
یادوں کے چراغ ( پانچ جلدیں )

حوالہ جات

مآخذ 

1958ء کی پیدائشیں
بقید حیات شخصیات
بیسویں صدی کے مسلمان محققین اسلام
بھارتی سنی مسلمان
دیوبندی شخصیات
دار العلوم دیوبند کے فضلا